
	[bookmark: nev]GALAMBOS ÁDÁM
dusi96@gmail.com
Gazdaságinformatika
BSc, 4. félév
Budapesti Corvinus Egyetem
Informatika Intézet
	
[bookmark: _GoBack]






Témavezető:
	Borbásné Szabó Ildikó
Egyetemi docens, BCE II




ERP rendszerek jelene és jövõje kis- és középvállalkozásoknál

Kutatásomban arra kerestem válaszokat, hogy a magyar KKV-k körében a vállalatirányítási rendszereknek (ERP) milyen szerepe van a vállalatok életében, fejlődésében és a hatékony folyamatok kialakításában, valamint milyen hatással van a KKV-k digitalizációra való hajlandóságára.
Kutatásomban megvizsgáltam, hogy a KKV-k életében mikor és miért alakul ki az igény ERP rendszer bevezetésére és hogy ez jellemzően milyen nehézségekkel jár a vállalat számára. Megvizsgáltam, hogy a KKV-k mennyire képesek folyamataikkal alkalmazkodni a fejlődéshez és hatékonyan új működési formát kialakítani ERP segítségével. Továbbá azt is megvizsgáltam, hogy hosszútávon milyen hatása lehet egy ERP rendszernek a vállalat fejlődésére.
Dolgozatomban szintén tanulmányoztam, hogy a nemzetközi és a magyar digitalizációs trendek milyen módon befolyásolhatják a KKV-k vállalatirányítási megoldásait, milyen hatással lesznek az Ipar 4.0-t lehetővé tevő technológiák a KKV-k vállalatirányítási rendszereire. Megvizsgáltam mennyire nyitottak a magyar KKV vezetők az új technológiák alkalmazására, illetve folyamataik digitalizációjára. Áttekintettem milyen motiváló erők szükségesek ahhoz, hogy a magyar KKV-k aktívan vegyenek részt a magyar piaci digitalizációban.
A kutatásom alapján elmondható, hogy a magyar KKV-k többségénél akkor változtatnak a működésükön, ha arra kényszerítve vannak. Így egy ERP rendszer bevezetésére is csak akkor kerül sor, ha már túl komplexé válik a vállalati működés és máshogy nem kezelhetők a folyamatok. Jellemzően nem veszik figyelembe, hogy a jövőben hogyan tudnának tovább fejlődni és milyen stratégiai előnyökre tehetnek szert egy ERP rendszerrel. Ezért is a kis- és középvállalkozásokra egyedi szigetalkalmazások jellemzőek, amelyek hosszú távon inkább akadályozzák a vállalat növekedését.
A közeljövőben várhatóan egyre nagyobb igény lesz a KKV-k körében arra, hogy ERP rendszerekkel támogassák vállalataikat. A digitalizációnak köszönhetően folyamataik hamarabb érik el azt a komplexitási szintet, ahol már érdemes vállalatirányítási rendszert bevezetni. A kutatásom alapján a KKV-k rendkívül nyitottak arra, hogy működésüket digitalizálják. Legfőbb motivációjuk, hogy működési költségeiket csökkentsék és hogy pontosabb üzleti előrejelzéseket tudjanak készíteni. Ennek megvalósítására akár olyan Ipar 4.0 technológiákat is alkalmaznának, mint a Big Data, mesterséges intelligencia, vagy IoT. 



